Da Friedrich Hopp woa da Sohn von an Fabrikaugstölltn. Zeascht håt ea ois Haundlungsreisenda und Buachhoita goawat und woa nebnbei aa ois Laienschauspüla tätich. Åb 1815 woar a daunn hauptberuflich aun vaschiedane Theata aungaschiat, und zwoa in Brünn, Graz, Bratislava und Baden, bis a 1822 endli zum Weana Theater in der Josefstadt kumma is. Åb 1825 woar a dazua aa no aum Theater an der Wien tätich. In Wean is a recht boid a wiaklicha Publekumsliabling wuan, des woa zgleich aa de Spitzn von seina Schauspülakarrier. 1833 håt a den Tischlagsölln Leim in dera Easchtauffüahrung vom Johann Nestroy seina Possn Der böse Geist Lumpacivagabundus spüin deafn.